
ДО

ОБЩИНСКИ СЪВЕТ

ГР. БУРГАС

ДОКЛАДНА ЗАПИСКА

ОТ ДИМИТЪР НИКОЛОВ
КМЕТ НА ОБЩИНА БУРГАС
ОТНОСНО: Кандидатстване на Община Бургас с проектно предложение: "Младите на Бургас – бъдещето започва сега" по Програма за финансиране на младежките центрове в Република България (2026-2028) на Министерство на младежта и спорта.
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Министрество на младежта и спорта стартира процедура за 2026 г. за набиране на проектни предложения по Програма за финансиране на младежките центрове в Република България (2026-2028).

Програмата е насочена към обезпечаване дейността на съществуващите в страната младежки центрове, които са структурни звена към съответните общини, а именно:

- Младежки центрове, изградени по Националния план за възстановяване и устойчивост на Република България;

- Младежки центрове, изградени по Финансовия механизъм на Европейското икономическо пространство 2009-2021 и по Норвежкия финансов механизъм 2009-2021.
Общият бюджет на процедурата е в размер на 2 400 000 евро, като максималният размер на финансиране за един проект е 150 000 евро. По процедурата не се изисква съфинансиране от кандидата. Всеки кандидат има право да подаде само едно проектно предложение в рамките на процедура.

Община Бургас е допустим кандидат като се има предвид успешно реализирания проект "Създаване на Младежки международен център Бургас“ по програма „Местно развитие, намаляване на бедността и подобрено включване на уязвими групи“, съфинансирана от ФМ на ЕИП 2014-2021 г.

Чрез проектното предложение "Младите на Бургас – бъдещето започва сега" ще се насърчи участието и социалното включване на младите хора на възраст 15 – 29 г., като планираните дейности ще допринесат за: 

-  Цялостното развитие на младите хора - в личен и социален аспект;

-  Насърчаване на участието в демократичните процеси и гражданското общество;

-  Генериране на иновативни идеи и развитие на социални компетенции и умения за живот, чрез участие в разнообразни дейности, свързани с неформално образование;

- Осигуряване на подходяща среда, където младите хора да обменят и обогатяват своите идеи, знания и опит.

Планираните в проектното предложение активности са в съответствие с приоритетите и целите на Програмата и Националната стратегия за младежта (2021-2030). Те ще се осъществят на територията на Община Бургас и съставните селища, като се предвиждат участници както от региона, така и от страната. Изпълнението на дейностите  стартира с подписване на договора за финансиране и ще се реализира в срок до 31.12.2026 г.

Предвид условията за кандидатстване е необходимо при подписване на договор за финансиране на Програмата, кандидатът да представи решение на Общински съвет - Бургас за:

· за одобряване на проектното предложение за кандидатстване по Програмата за финансиране на младежките центрове в Република България (2026-2028г.);

· одобряване на временен заем за осигуряване на авансово финансиране от общинския бюджет на разходи по одобрения проект, представляващ 20% от стойността му; 
· упълномощаване на кмета на общината/младежкия център да предприеме всички необходими действия, свързани с изпълнението на проекта.

Необходимостта от предприемане на незабавни действия за подаване на проектното предложение в срока за кандидатстване, обосновават необходимостта от допускане предварително изпълнение на предлаганото решение, при условията на чл. 60, ал.1 от Административно-процесуалния кодекс.
Във връзка с изложеното и на основание чл. 21, ал. 1, т. 8 и ал. 2 от Закона за местното самоуправление и местната администрация и чл. 60, ал. 1 от Административно-процесуалния кодекс, предлагам Общински съвет - Бургас да вземе следните:
Р Е Ш Е Н И Я
1. Общински съвет - Бургас дава съгласие Община Бургас да кандидатства с проектно предложение "Младите на Бургас – бъдещето започва сега"  по Програма за финансиране на младежките центрове в Република България (2026-2028) на Министерство на младежта и спорта.
2. Общински съвет - Бургас одобрява проектното предложение "Младите на Бургас – бъдещето започва сега", съгласно приложения проект.

3. Общински съвет – Бургас одобрява отпускането на временни безлихвени заеми, в размер до 20% от стойността на одобрения проект, от бюджета за 2026 г. на Община Бургас и на Общинско предприятие „Международен младежки културен център“, за авансово финансиране на плащанията по проекта.
4. Упълномощава Кмета на Община Бургас и Директора на Общинско предприятие „Международен младежки културен център“ да предприемат всички необходими правни и фактически действия във връзка с изпълнение на проекта. 
5. На основание чл. 60, ал. 1 от Административнопроцесуалния кодекс допуска предварително изпълнение на настоящото решение, предвид краткия срок за кандидатстване с проектно предложение по Национална програма за финансиране на младежките центрове в Република България (2026-2028) на Министерство на младежта и спорта.

Приложения: 
Проектно предложение "Младите на Бургас – бъдещето започва сега"  
Димитър николов 
КМЕТ НА ОБЩИНА БУРГАС










